《满江红 其二》
宋代·黄机

万灶貔貅，便直欲、扫清关洛。长淮路、夜亭警燧，晓营吹角。

绿鬓将军思饮马，黄头奴子惊闻鹤。想中原、父老已心知，今非昨。

狂鲵剪，于菟缚。单于命，春冰薄。政人人自勇，翘关还槊。

旗帜倚风飞电影，戈鋋射月明霜锷。且莫令、榆柳塞门秋，悲摇落。

作者简介：黄机，字几仲（一作几叔），号竹斋。南宋婺州东阳（今属浙江）人。曾仕州郡，尝仕州郡，游踪多在吴楚间。工词。与岳珂唱酬尤多。也是著名诗人。著有《竹斋诗余》、《霜天晓角·仪真江上夜泊》等。